Koit Toome

Karjäär

Laiema avalikkuse ette jõudis Koit Toome 1995. aasta alguses koos Sirli Hiiusega (Sarah), kellega moodustati duo Code One. Mitme aasta vältel lauldi arvukalt peamiselt Mikk Targo ja Kaari Sillamaa kirjutatud laule, millest mitmed on jäänud eesti popmuusika kullafondi ("On küll hilja", "Sellest saab meie suvi", "Vikerkaar", "Nüüd võin taas"). Code One avaldas 2 ülimenukat albumit ja Best Of kogumiku. Mõni aasta pärast sajandivahetust naasis Code One lavale live-bändina, esitades vanu hitte. Live-bändi koosseisu kuuluvad lisaks Koidule ja Sarah'le ka Reigo Ahven, Priit Jääger ja Mihkel Mälgand.
Toome alustas soolokärjääri pärast Code One'i lagunemist 1998. aastal. Tema esitatud laul "Mere lapsed" (autorid Maria ja Tomi Rahula, Peeter Pruuli) esindas Eestit 1998. aasta Eurovisiooni lauluvõistlusel Birminghamis, kus sai 12. koha. Hiljem on Toome korduvalt üritanud pääsu Eurovisioonile. Tema ning Maarja, Evelin Samueli ja James Wertsi 2003. aastal esitatud ballaad "Know What I Feel" (autorid Kersti Kuusk ja Imre Sooäär) jäi Riiga-sõidust vaid 1 punkti kaugusele. Konkursi võitis toona ansambel Ruffus lauluga "80s Coming Back". Aastal 2007 osales Koit Eurovisiooni kohalikus eelvoorus enda kirjutatud lauluga "Veidi veel", aga jäi viimaseks.
Toome andis 1999. aastal välja ka omanimelise sooloplaadi. 
Tema repertuaari kuulub rohkesti romantilisi ballaade, mis tema laia hääleulatusega hästi haakuvad. Tema sooloplaadi tuntumad laulud on "Kindel suund", "Allikas" (sõnad Naime Lamp) ja "Sind ootama jään".
Toome arvukate muusikalirollide seas on säravaimad peaosad lavastustes "Vampiiride tants" (Alfred), "Hüljatud" (Marius aastal 2001 ja Jean Valjean aastal 2017), "Miss Saigon" (Chris). Ta on mänginud peaosi ka muusikalides "Rent", "Chess", "West Side'i lugu" ja "Hair" (viimast Saksamaal ja Austrias). See-eest keeldus ta rollist muusikalis "Hairspray" koos Hanna-Liina Võsaga, viidates suurele töökoormusele. Pearolle - nii fantoomi kui ka Raouli - mängis ta A. L. Webberi muusikalis "Ooperifantoom".
Ta osales tõsielusarjas "Džunglistaar". Tõsieluseriaali võtete ajal nakatus ta viirushaigusse.
2007 osales ta telesaates "Tantsud tähtedega". Tema partner oli Kerttu Tänav. 2. detsembril kuulutati nad hooaja võitjateks. Kerttu ja Koit osutusid publiku, Luisa ja Martin žürii lemmikuks.
Kui Raadio 2 valis Eesti 2004. aasta hitti, saavutas Koit Toome koos Nexusega lauluga "Lubasid tulla" Eesti laulu kategoorias 835 häälega 5. koha.
2007. aasta Eurovisiooni lauluvõistluse jaoks ei korraldatud avalikku konkurssi, vaid Eesti Televisioon tellis selle jaoks 10 lugu valitud autoritelt, nende hulgas ühe Koit Toomelt. Toome laul ei võitnud seda konkurssi.
2013. aastal võttis Koit osa saatest "Su nägu kõlab tuttavalt" ning võitis.
2017. aasta Eesti Laulul võitis ta koos Laura Põldverega esitatud lauluga "Verona" esikoha ja pääses esindama Eestit 2017. aasta Eurovisiooni lauluvõistlusel Kiievis. Eurovisioonil laul teisest poolfinaalist edasi ei pääsenud.

Eraelu

Toome on olnud pikemas suhtes laulja Maarja-Liis Ilusaga.
Tal on olnud suhe Teesi Durdinaga. Pärast Teesist lahkuminekut elas ta poolteist aastat üksi. 2006. aasta sügisel leidis ta uue kallima, turunduses töötava Katre Uusmaa, ja teatas, et on esimest korda valmis kellegagi ühes korteris elama. 2007. aasta suveks oli seegi suhe läbi ja sügisel tunnistas Koit seda ka avalikult.
Suhtest Kaia Triisaga sündis tütar Rebecca (2008) ning poeg Richard (2017).